Yorki Elizabeth

Yorki Elizabeth (inglise keeles Elizabeth of York; 11. veebruar 1466 – 11. veebruar 1503) oli Inglismaa kuninganna, Henry VII abikaasa. Elizabeth abiellus Henryga 18. jaanuaril 1486, pärast Bosworthi lahingut, mis tähistas Rooside sõja lõppu. Yorki Elizabeth sündis Westminsteri palees kuningas Edward IV ja Elizabeth Woodville'i vanima lapsena. 1475. aastal nõustus Prantsusmaa kuningas Louis XI Elizabethi oma poja Charlesiga paari panema, kuid 1482. aastal lükkas ta lubaduse tagasi. Edward IV suri 9. aprillil 1483. Troonile tõusis Elizabethi noorem vend Edward V; tema onu Richard, Gloucesteri hertsog, määrati regendiks. Edward paigutati näiliselt tema kaitseks elama Towerisse. 22. juunil kuulutati Edward IV abielu Elizabeth Woodville'iga kehtetuks ja nende lapsed sohilasteks, mille järel sai kuningaks Richard. Elizabethi ema sõlmis liidu leedi Margaret Beaufortiga, Henry Tudori (hiljem Henry VII) emaga. Margaret oli Lancasteri dünastia lähim troonipärija. Nad leppisid kokku, et Henry troonile tõusma ning Yorki Elizabethiga abielluma, et ühendada kaks konkureerivat dünastiat. Henry Tudor ja tema armee saabusid Walesi 7. augustil 1485. Richard III ja Henry Tudor sõdisid 22. augustil Bosworthi lahingus. Richardil oli suurem sõjavägi, kuid ta sai siiski Henrylt lüüa ning hukkus lahingus. Henry Tudor kuulutati kuningaks ning sellega algas Tudorite dünastia. Henry VII kuulutas kõik Edward IV lapsed taas seaduslikeks ning tunnustas Edward V-t kui oma eelkäijat. Henry ja Elizabeth abiellusid 18. jaanuaril 1486 Westminster Abbeys. Kuigi abielu oli esialgu poliitiline, osutus see edukaks ning Henry ja Elizabethi vahel oli vastastikune kiindumus ja austus. Nende esimene laps Arthur sündis 20. septembril 1486. Elizabeth tõi ilmale veel mitu last, kuid vaid neli elasid imikueast kauem: Arthur, Margaret, Henry ja Mary. 1502. aastal jäi Elizabeth jällegi lapseootele. 2. veebruaril 1503 tõi ta ilmale tütre Katherine'i, kuid laps suri vaid paar nädalat hiljem. Elizabeth haigestus lapsevoodipalavikku (ehk sai sünnitusjärgse sepsise) ning suri Toweris 11. veebruaril, oma 37. sünnipäeval. Tema pere oli suures leinas, eriti Henry, kelle tervis hakkas pärast Elizabethi surma halvenema. 2012. aastal avastati Henry VII käsikiri, kus on käsitletud Elizabethi surma tagajärgi. Kuninganna tütreid Margareti ja Maryt on kujutatud mustades loorides, taustal on näha 11-aastast prints Henryt, kes nutab oma ema tühjal voodil. Pärast Elizabethi surma ei kasutatud Towerit enam residentsina. Henry VII kaalus ka uuesti abiellumist, kuid ta suri lesena 1509. aastal. Elizabeth maeti 24. veebruaril Westminster Abbeysse, tema kõrvale on maetud ka Henry VII. Arthur, Walesi prints (20. september 1486 – 2. aprill 1502) Margaret Tudor (28. november 1489 – 18. oktoober 1541), Šotimaa kuninganna Henry VIII (28. juuni 1491 – 28. jaanuar 1547) Elizabeth Tudor (2. juuli 1492 – 14. september 1495) Mary Tudor (18. märts 1496 – 25. juuni 1533), Prantsusmaa kuninganna, hiljem Suffolki hertsoginna Edward Tudor? (1498–1499), ilmselt segi aetud Edmundiga Edmund Tudor (21. veebruar 1499 – 19. juuni 1500) Katherine Tudor (2. veebruar 1503 – 18. veebruar 1503) Licence, Amy (2014). Elizabeth of York: The Forgotten Tudor Queen. Amberely Publishing. Okerlund, Arlene (2009). Elizabeth of York (Queenship and Power). "Richard III - King - Biography". biography.com. 2. aprill 2014. Vaadatud 18.05.2020. "Henry VII". tudorhistory.org. Chrimes, Stanley Bertram (1992). Henry VII. Berkeley. "The Vaux Passional". Originaali arhiivikoopia seisuga 8. detsember 2015. Hughes, Olga (30. detsember 2013). "Elizabeth of York and her Kings - Henry VII". Vaadatud 18.05.2020.